Χαρίλαος Τσάντης

Ο Χαρίλαος Ευ. Τσάντης (Μονόδενδρο, Δωδώνης, 15.3.1909 - Πρέβεζα, 8.7.1997) ήταν Έλληνας μηχανολόγος και επιχειρηματίας. Διετέλεσε δήμαρχος Πρέβεζας τις περιόδους 1941-1945 και 1963-1967.Πρακτικά Δημοτικού Συμβουλίου Πρέβεζας 27ης Ιουνίου 1941 και 3ης Οκτωβρίου 1963.

 Βιογραφία 
Ο Χαρίλαος Τσάντης γεννήθηκε την 15 Μαρτίου 1909 στο Μονόδενδρο του Δήμου Δωδώνης του Νομού Ιωαννίνων. Το 1911, ο πατέρας του Ευριπίδης Τσάντης, παιδίατρος,Βλ. Δημήτριος Ταμπούρης, Επικήδειος για τον Χαρίλαο Τσάντη, Εφημερίδα Τοπική Φωνή Πρέβεζας, 10.7.1997. μετοίκησε με την οικογένειά του στην Πρέβεζα. Ο πατέρας του ίδρυσε, το 1926, το «Παγοποιείο - Ψυγεία Πρέβεζας», μία από τις πρώτες βιομηχανικές μονάδες της πόλης. Τα μηχανήματα της μονάδας παραγγέλθηκαν από τη Ζυρίχη της Ελβετίας και έφτασαν στο λιμάνι της Πρέβεζας, απ' όπου, με κατρακύλια, μεταφέρθηκαν στον χώρο του παγοποιείου, μια διαδικασία που κράτησε ένα μήνα περίπου. Το Παγοποιείο Τσάντη βρισκόταν στη συμβολή των σημερινών οδών Ασκληπιού και Χαρίλαου Τσάντη, στην περιοχή που παλαιότερα ονομαζόταν Πυροβολικό, αλλά αργότερα έγινε γνωστή ως Παγοποιείο. Ο Χαρίλαος Τσάντης σπούδασε μηχανολόγος μηχανικός στο Παρίσι. Πήρε το πτυχίο του στις 21 Μαΐου 1930 και επέστρεψε στην Πρέβεζα το 1932, όταν ανέλαβε την οικογενειακή επιχείρηση ψυγείων και παγοποιείου, στην οποία δραστηριοποιούταν μέχρι και το 1994. Το περίφημο Παγοποιείο εξυπηρέτησε σε μεγάλο βαθμό την εμπορική κίνηση της Πρέβεζας, κυρίως όμως την αλιεία, πολλά εμπορικά καταστήματα και νοικοκυριά της πόλης.

Ήταν φίλος του αθλητισμού. Προήγαγε την αθλητική ζωή της Πρέβεζας. Διετέλεσε πρόεδρος του νεοϊδρυθέντος τότε ποδοσφαιρικού συλλόγου «Νέα Νικόπολις», από το 1952 μέχρι το 1965. Κατά το διάστημα της προεδρίας του το Πρεβεζάνικο ποδόσφαιρο γνώρισε τις μεγαλύτερες δόξες του, συμμετέχοντας επί σειρά ετών στη Β΄ Εθνική κατηγορία. Μοναδικός χρηματοδότης της ομάδας επί 13 ολόκληρα χρόνια ήταν ο γενναιόδωρος και αφειδώλευτος Χαρίλαος Τσάντης. Πάντοτε φιλόπολις και δραστήριος διετέλεσε επί δύο συνεχείς τριετίες αιρετός πρόεδρος του Λιμενικού Ταμείου Πρέβεζας, προσφέροντας στην πόλη την πενιχρή χορηγία του και δαπανώντας εξ ιδίων εξόδων για τις δημόσιες σχέσεις του Λιμενικού Ταμείου.

Παντρεύτηκε την ανεψιά του εκδότη του Βήματος Δημήτρη Λαμπράκη, Μαργαρίτα, και απέκτησαν μαζί δύο αγόρια και μία κόρη.

Ο Χαρίλαος Τσάντης εκοσμείτο με το χάρισμα της καλοκαγαθίας. Ήταν πάντοτε αισιόδοξος, χαμογελαστός, ευπροσήγορος και προσιτός σε όλους. Η αρχοντική του καταγωγή, οι σπουδές του στη Γαλλία και η οικονομική του άνεση δεν τον έκαναν ποτέ υπερόπτη. Πλησίαζε αδιακρίτως όλους: πλούσιους και φτωχούς, γραμματισμένους και αγράμματους, αξιωματούχους και άσημους. Πιστός στις ελληνικές και χριστιανικές παραδόσεις, διετέλεσε για πολλά χρόνια εκκλησιαστικός επίτροπος στον ναό του αγίου Ιωάννη Χρυσοστόμου.

Πέθανε την 8 Ιουλίου 1997, σε ηλικία 88 ετών, και ετάφη την επομένη στο κοιμητήριο της Πρέβεζας.

Δήμαρχος Πρέβεζας
Στις 10 Απριλίου 1941, ήταν δημοτικός σύμβουλος του Δήμου Πρέβεζας και με απόφαση του τότε Νομάρχη Πρέβεζας Ευσταθίου Διασάκου τοποθετήθηκε Δήμαρχος Πρέβεζας. Στη δημαρχία του αυτή, μέλη της Διοικούσας τον Δήμο Επιτροπής ήταν κατά διαφόρους περιόδους οι Παντελής Καβάγιας, Ορέστης Τσακαλώτος, Αλέξανδρος Κοκκότης, Ιωάννης Ζιάκας, Γεώργιος Δόνος, Νικόλαος Πρωτοπαππάς, Στυλιανός Παπαγεωργίου, Θωμάς Λαγός, Βασίλειος Σωτηρέλης, Ηλίας Κωστής, Βασίλειος Κουτρούμπας, Δημήτριος Κρόκος, Γεώργιος Γαρτζούνης, Βασίλειος Βασώνης, Σπυρίδων Κανέλλος, Λάζαρος Τσόλκας, Φώτιος Κασίμης, Σπυρίδων Καρούσος, Νικόλαος Πεπόνης, Χριστόφορος Τσαντούλας.Πρακτικά Δημοτικού Συμβουλίου Πρέβεζας των ετών 1941-1945.

Με το κύρος που διέθετε παρενέβαινε στις κατοχικές αρχές και έσωζε συμπολίτες του από βέβαιο θάνατο. Όταν ο Γερμανός διοικητής της Πρέβεζας του ζήτησε να παραδώσει κατάλογο με ονόματα αντιστασιακών της πόλης, ο δήμαρχος αρνήθηκε. Για τον λόγω αυτόν συνελήφθη και αργότερα φυλακίστηκε, μαζί με άλλους Πρεβεζάνους. Ενώ ήταν δήμαρχος, με κίνδυνο της ζωής του, γύριζε κρυφά τα βράδια από σπίτι σε σπίτι Πρεβεζάνων που ήταν ύποπτοι σύλληψης και τους ειδοποιούσε να φύγουν μακριά από την πόλη, σώζοντας με αυτόν τον τρόπου πολλούς από τη σύλληψη και πιθανό θάνατο. Η περιπέτεια αυτή δεν πτόησε τον Χαρίλαο Τσάντη. Συνέχισε να βοηθά με κάθε τρόπο τους συμπατριώτες του και συνέχισε να το κάνει σε όλη του τη ζωή. Έσκυβε πάνω από κάθε πρόβλημα που απασχολούσε συμπολίτες του και το αντιμετώπιζε ως δικό του. Πάσχιζε πάντα να βρίσκει λύσεις και να διευκολύνει. Ήσυχα και απλά. Όπως ήταν ολόκληρη η ζωή του, «Καλή κ'αγαθή».

Στις δημοτικές εκλογές του 1963 ο συνδυασμός του Χαρίλαου Τσάντη   Αναγέννησις   έλαβε 2.648 από τα 4.967 έγκυρα ψηφοδέλτια και εξελέγη πάλι δήμαρχος. Παύθηκε από τη Δικτατορία των Συνταγματαρχών

 Βιβλιογραφικές παραπομπές 

Κατηγορία:Δήμαρχοι Πρέβεζας
Κατηγορία:Έλληνες επιχειρηματίες
Κατηγορία:Έλληνες μηχανολόγοι μηχανικοί